የቦንጋ ዩንቨርስቲ ተማሪዎችን በስብዕና የተሻሉ ሆነው እንድወጡ እየሰራ መሆኑን አስታወቀ
የቦንጋ ዩንቨርስቲ ተማሪዎችን በትምህርት ከማብቃት ባለፈ በስብዕናም የተሻሉ ሆነው እንድወጡ እየሰራ መሆኑን አስታወቋል፡፡ዩንቨርስቲው ተማሪዎችን ስብዕና የተሻሉ ሆነው ባህላቸውን ጠብቀው እንዲወጡ ለማስቻል  በአለባበስና በፀጉር አቆራረጥ ስርዓት ያላቸው እንዲሆኑ ቁጥጥር እንደሚያደርግ የዩኒቨረስቲው የፕሬዝዳንት ጽህፈት ቤት ተጠባባቂ ኃላፊ አቶ ያረድ አያለው ገልጸዋል፡፡በዩኒቨረስቲው የሚማሩ ተማሪዎች የዩንቨርስቲዉ የመማር ማሰተማር ሂደት መልካም የሚባል እንደሆነ ነው የገለጹት፡፡ተማሪዎቹ በግቢው የሚገኙ መምህራን እያደረጉት ያለው ድጋፍ አስደሳች መሆኑን ተናግረው በላይበረሪ በኩል እየታዩ የነበሩ የመጽሐፍት እጥረትም እየተፈታ ነው ብለዋል፡፡የግቢውን መሠረተ ልማት በተመለከተ እየተሰሩ ያሉ ብዙ ስራዎችን እያየን ስለሆነ የምናነሳው ቅሬታ የለንም ሲሉ ለዋልታ ገልጸዋል፡፡በተቋሙ የመኝታና የመማሪያ ክፍሎች በቂ መሆናቸውን ጠቁመዋል ፡፡የላይበረሪ ህንፃው አነስተኛ በመሆኑ አሁን ካለው ህንፃ የተሻለና ሰፋ ያለውን በመገንባት ላይ እንደሚገኙ በዩኒቨረስቲው የፕሬዝዳንት ጽህፈት ቤት ተጠባባቂ ኃላፊ አቶ ያረድ አያለው አስረድተዋል፡፡ከዚሁ ባሻገር ዩኒቨረስቲው በ2010 ዓ.ም ከተቋቋሙ 11 ዩኒቨረስቲዎች መካከል አንዱ ሲሆን በአካባቢው ያለውን የአየር ንብረት ምክንያት በግቢው የአምስት ኪሎ ሜትር አስፓልት እየተሰራ እንደሆነ ጠቁመዋል፡፡ዩኒቨረስቲው በዚህ አመት ከ1 ሺህ 500 በላይ ተማሪዎችን ተቀብለው እንዲሁም ለስምንት የደቡብ ሱዳን ተማሪዎች ስኮላርሽፕ በመስጠት የመማር ማስተማር ስራውን እያከናወነ ይገኛልም ብለዋል፡፡በቀጣይ የቅበላ አቅሙን ከፍ ለማድረግ አየሰራ እንደሆነም አቶ ያረድ አስታውቀዋል፡፡ዩንቨርስቲዉ የመማር ማስተማር ሂደቱን የተሻለ ከማድረግ ባለፈ በፈረንጆቹ 2030 ከአፍሪካ በተፈጥሮ ሀብት አያያዝ እና አጠቃቀም ቀዳሚ ከሆኑ ዩንቨርስቲዎች አንዱ ለመሆን የሚያስችለዉን አለማ አቀፍ የቡና፣ ሻይ፣ ማር እና ቅመማ ቅመም ምርምር ማዕከል አቋቁሞ እየሰራ መሆኑም አስታውቀዋል፡፡የከፋ ዞን በጥቅጥቅ ደኖች የተሸፈነ በመሆኑ ይህንን የምርምር ማዕከል ለማቋቋም ብዙ ወጪ እንዳላስፈለገውም ጠቁሟል፡፡ማእከሉ ተማሪዎች በዩኒቨርስቲ ቆይታቸው የተማሩትን ትምህርት በተግባር እየሰሩ ልምድ እንዲቀስሙ ለማድረግ በተለይም ቡናን፣ ማርን እና ቅመማ ቅመምን ከአበቃቀሉ ጀምሮ እንዴት ወደ ምርት ማስገባት እንደሚቻል በተጨባጭ እውቀት እንዲኖር ያደርገዋል ነው ያሉት ፡፡ 